শিক্ষা প্রতিষ্ঠান,হাসপাতাল,রেল স্টেশন থেকে সরাতে হবে পথকুকুর,নির্দেশ সুপ্রিম কোর্টের

কলকাতা: পথ কুকুরদের নিয়ে বড় নির্দেশ দিল সুপ্রিম কোর্ট (Supreme Court)। শুক্রবার শীর্ষ আদালত জানিয়েছে, শিক্ষা প্রতিষ্ঠান, হাসপাতাল, বাস স্ট্যান্ড, রেল স্টেশন, খেলার মাঠের মতো জায়গাগুলি একেবারে পথকুকুরমুক্ত (Remove Stray Dogs) করতে হবে। বিচারপতি বিক্রম নাথ, বিচারপতি সন্দীপ মেহতা, বিচারপতি এনভি আঞ্জারিয়ার বেঞ্চের নির্দেশ, ডগ শেল্টারে পাঠিয়ে দিতে হবে পথকুকুরগুলিকে। নির্বীজকরণের জন্য পথকুকুরদের যে সমস্ত এলাকাগুলি থেকে তুলে নিয়ে যাওয়া হয়েছে, সেখানে আর তাদের ফেরানো চলবে না। আদালতের নির্দেশ‌ে নির্বীজকরণের পর পথকুকুরদের ঠাঁই হবে সরকারি ডগ শেল্টারে। শীর্ষ আদালত এই নির্দেশ সমস্ত রাজ্য ও কেন্দ্রীয় শাসিত অঞ্চলে পাঠিয়েছে।

পথকুকুরের কামড়ে শিশুদের মৃত্যুর ঘটনায় স্বতোঃপ্রণোদিতভাবে এই মামলা দায়ের করেছিল সুপ্রিম কোর্ট। শুক্রবার পথকুকুরদের নিয়ে বিচারপতি বিক্রম নাথ, বিচারপতি সন্দীপ মেহতা এবং বিচারপতি এনভি আঞ্জরিয়ার বেঞ্চে মামলার শুনানি ছিল।আগেই শীর্ষ আদালত জানিয়েছিল, বিভিন্ন প্রতিষ্ঠানের মধ্যে পথকুকুরের দৌরত্ম্য থামাতে অন্তর্বর্তী নির্দেশ দেওয়া হবে। এদিন শীর্ষ আদালতে নির্দেশে জানিয়েছে, শিক্ষা প্রতিষ্ঠান, হাসপাতাল, বাস স্ট্যান্ড, রেল স্টেশন, খেলার মাঠের মতো জায়গাগুলি একেবারে পথকুকুরমুক্ত করতে হবে।আগামী ৮ সপ্তাহের মধ্যেই পথ কুকুরদের সরিয়ে ফেলতে হবে। কোনও সরকারি ভবনে যাতে পথকুকুর ঢুকতে না-পারে, তার জন্য বেড়া দেওয়ার বিষয়টি সুনিশ্চিত করবেন জেলাশাসকেরা। শীর্ষ আদালতের তরফে এ-ও জানানো হয়েছে, ওই সমস্ত জায়গায় পথকুকুর ঢুকছে কি না, তার উপর নজরদারি চালাতে হবে।